༁ྃ༔ དཀོན་མཆོག་གསུམ་དང་རྩ་བ་གསུམ། །ཡི་དམ་མཁའ་འགྲོ་ཆོས་སྐྱོང་དང་། །ཏིང་འཛིན་ལྷ་སྔགས་འཕྲོ་འདུ་དང་། །སྔགས་རྒོད་རྫས་ཀྱི་ནུས་པ་དང་། །རྒྱུ་འབྲས་བསླུ་མེད་བདེན་པའི་མཐུས། །བསྟན་དགྲ་སྤྱི་དགྲ་སྒོས་དགྲ་དང་། །བྱད་ཕུར་རྦོད་གཏོང་མནན་གཏད་དུག །ཕྲ་མན་ངན་སྔགས་སྦྱོར་བྱེད་སོགས། །བསམ་ངན་སྦྱོར་རྩུབ་འགྲས་ཚོལ་ཞིང་། །དོ་བརྡོ་ཕོད་བཙུགས་རྐུ་འཕྲོག་བཅོམ། །ཁྱད་པར་བླ་མའི་སྐུ་དགྲ་དང་། །རྣལ་འབྱོར་བདག་ལ་སྡང་བྱེད་པའི། །གསང་སྔགས་ཆོས་ལ་སྨོད་པ་ཡིས། །དམ་ཉམས་བསྟན་བཤིག་རུ་དྲ་འདིས། །བླ་སྲོག་རྣམ་ཤེས་ལུས་ལྷ་དང་། །སྲུང་སྐྱོབ་མགོན་བྱེད་ལྷ་སྲུང་བཅས། །སྟེང་འོག་ཕྱོགས་མཚམས་འཛམ་གླིང་ཁམས། །བླ་མ་སྔགས་པའི་བསྲུང་བའི་གུར། །སྐྱབས་འོག་གར་འདུག་གར་གནས་ཀྱང་། །དྲག་པོ་དམར་གྱི་གཏོར་མ་འདིར། །སྐད་ཅིག་ཉིད་ལ་འདིར་ཁུག་ཅིག །ལན་གསུམ། གཏོར་མ་ཤ་ཁྲག་རྒྱ་མཚོ་ནི། །རླངས་པ་མ་ཡལ་རོ་བཅུད་ལྡན། །ཆོས་སྲུང་ཕོ་ཉ་ལས་མཁན་གྱིས། །ཧབ་ཐོབ་གསོལ་ཞིང་ཁྲོས་འཁྲུག་ནས། །དྲག་རྩལ་ཐོགས་མེད་ཉིད་དུ་གྱུར། །ཅེས་པ་བསྐུར་བ་པོ་བསྟན་འཛིན་རབ་བཟང་གིས་སྐུར་ངོར། ༧ དྷརྨའི་མིང་གིས་བྲིས་ཤུབྷཾ།། །།